O‘zbekiston Respublikasi Investitsiyalar va tashqi savdo vazirligi huzuridagi O‘zbekiston texnik jihatdan tartibga solish agentligi faoliyatini tashkil etish chora-tadbirlari to‘g‘risida

O‘zbekiston Respublikasi Prezidentining 2021-yil 2-iyundagi “Texnik jihatdan tartibga solish sohasida davlat boshqaruvini tubdan takomillashtirish to‘g‘risida”gi PF-6240-son Farmoni ijrosini ta’minlash maqsadida:
 1. O‘zbekiston Respublikasi Investitsiyalar va tashqi savdo vazirligi huzuridagi O‘zbekiston texnik jihatdan tartibga solish agentligiga (keyingi o‘rinlarda — Texnik jihatdan tartibga solish agentligi) quyidagi qo‘shimcha vakolatlar berilsin:
 mutasaddi idoralar tomonidan xalqaro standartlar va texnik reglamentlarning jadal joriy etilishini muvofiqlashtirib borish;
 mahsulotlarga nisbatan qonunchilik hujjatlarida va texnik reglamentlarda belgilangan majburiy talablarni buzganlikda aybdor bo‘lgan tayyorlovchilar (ishlab chiqaruvchilar), sotuvchilar va ijrochilarga nisbatan moliyaviy sanksiyalarni qo‘llash bo‘yicha sudga murojaat qilish;
 korxonalarda texnik reglament va standartlar talablariga rioya etmaganlik uchun korxona va tarmoq rahbarlariga taqdimnomalar kiritish;
 texnik reglamentlar, standartlar va qonunchilikda belgilangan majburiy talablarga nomuvofiq deb topilgan mahsulotlar to‘g‘risidagi ma’lumotlarni umumlashtirish va reyestrini yuritish.
 2. Quyidagilar:
 O‘zbekiston Respublikasi Investitsiyalar va tashqi savdo vazirligi huzuridagi O‘zbekiston texnik jihatdan tartibga solish agentligining tashkiliy tuzilmasi 1-ilovaga muvofiq;
 O‘zbekiston Respublikasi Investitsiyalar va tashqi savdo vazirligi huzuridagi O‘zbekiston texnik jihatdan tartibga solish agentligi markaziy apparatining tuzilmasi 2-ilovaga muvofiq;
 Hududlarda sanoat tarmoqlari kesimida 2021-2022-yillarda tashkil etiladigan sinov laboratoriyalari manzilli ro‘yxati 3-ilovaga muvofiq;
 Tarmoqlar va mahalliy korxonalarda standartlashtirish, mahsulot sifatini ta’minlashga qaratilgan chora-tadbirlar va hisobotlarni eshitib borish sxemasi 4.1 va 4.2-ilovalarga muvofiq;
 Tarmoqlar va sanoat korxonalarida 2021-2022-yillarda texnik jihatdan tartibga solish, standartlashtirish va metrologiya sohalarida faoliyat yuritayotgan mutaxassislarning malakasini oshirish reja-jadvali 5-ilovaga muvofiq;
 Texnik jihatdan tartibga solish, standartlashtirish, muvofiqlikni baholash, akkreditatsiya va metrologiya sohasini rivojlantirishning asosiy indikatorlari ro‘yxati 6-ilovaga muvofiq tasdiqlansin.
 3. Sanoat tarmoqlari rahbarlari mazkur qarorning 3 va 4.1-ilovalarida nazarda tutilgan chora-tadbirlarning bajarilishi yuzasidan hisobotlarni har oyda Tashqi savdo, investitsiyalar, mahalliy sanoatni rivojlantirish va texnik jihatdan tartibga solish masalalari bo‘yicha Hukumat komissiyasiga (keyingi o‘rinlarda — Hukumat komissiyasi) kiritib borsin.
 Hukumat komissiyasi mazkur qarorning 6-ilovasida keltirilgan texnik jihatdan tartibga solish, standartlashtirish, muvofiqlikni baholash, akkreditatsiya va metrologiya sohasini rivojlantirishning asosiy indikatorlari ro‘yxati bo‘yicha har yillik ko‘rsatkichlarni tasdiqlasin va ijrosi yuzasidan Texnik jihatdan tartibga solish agentligining hisobotini eshitib borsin.
 4. Investitsiyalar va tashqi savdo vaziriga: 
 zarur hollarda, Texnik jihatdan tartibga solish agentligining va uning tizimidagi boshqa tashkilotlarning tuzilmasiga boshqaruv xodimlarining cheklangan umumiy soni doirasida o‘zgartirishlar kiritish;
 zarur hollarda, Vazirlar Mahkamasi bilan kelishilgan holda Texnik jihatdan tartibga solish agentligiga budjetdan tashqari mablag‘lar hisobidan qo‘shimcha shtat birliklarini ajratish;
 mehnat bozorining amaldagi konyunkturasini hisobga olgan holda, tor doiradagi mutaxassislarni shartnoma asosida Texnik jihatdan tartibga solish agentligiga ishga jalb etish huquqi berilsin.
 5. Belgilansinki:
 Texnik jihatdan tartibga solish agentligi “O‘zstandart” agentligining huquqlari, majburiyatlari va shartnomalari, shu jumladan xalqaro shartnomalari bo‘yicha huquqiy vorisi hisoblanadi;
 Texnik jihatdan tartibga solish agentligi va Texnik jihatdan tartibga solish, standartlashtirish, sertifikatlashtirish va metrologiya sohasida davlat nazorati departamenti xodimlari mehnatga haq to‘lash shart-sharoitlariga ko‘ra Investitsiyalar va tashqi savdo vazirligi markaziy apparati xodimlariga tenglashtiriladi; 
 Texnik jihatdan tartibga solish agentligi bosh direktori Vazirlar Mahkamasi tomonidan investitsiyalar va tashqi savdo vazirining taqdimnomasiga asosan lavozimga tayinlanadi va lavozimidan ozod etiladi;
 Texnik jihatdan tartibga solish agentligi bosh direktori o‘rinbosarlari hamda uning tarkibidagi tizim tashkilotlari rahbarlari agentlik bosh direktori taqdimnomasiga asosan investitsiyalar va tashqi savdo vaziri tomonidan lavozimga tayinlanadi va lavozimidan ozod etiladi;
 Texnik jihatdan tartibga solish agentligi bosh direktori maqomi‚ mehnatga haq to‘lash‚ moddiy rag‘batlantirish‚ tibbiy va transport xizmat ko‘rsatish shartlari bo‘yicha vazirning birinchi o‘rinbosariga tenglashtiriladi;
 Texnik jihatdan tartibga solish agentligi bosh direktorining birinchi o‘rinbosari lavozimiga o‘rindoshlik asosida Investitsiyalar va tashqi savdo vazirligi xodimini tayinlashga ruxsat etiladi;
 texnik jihatdan tartibga solish, standartlashtirish, sertifikatlash va metrologiya sohasidagi qonunchilik hujjatlari talablari buzilganligi uchun moliyaviy va ma’muriy jarimalar Texnik jihatdan tartibga solish agentligining maxsus jamg‘armasiga to‘liq o‘tkaziladi va ushbu mablag‘larning 50 foizdan kam bo‘lmagan qismi mahalliy korxonalar tomonidan xalqaro standartlarni xarid qilish va joriy etish bilan bog‘liq xarajatlarni qoplash uchun yo‘naltiriladi.
 6. Muvofiqlikni baholash organlarini akkreditatsiyadan o‘tkazish faoliyatiga xalqaro tajribaga asoslangan holda ixtiyoriy tus berish va tartibotini soddalashtirish maqsadida:
 akkreditatsiyadan o‘tishga buyurtma berishda sinov laboratoriyalarining akkreditatsiya sohasiga tashqi ko‘rik tavsiflarini (instrumental va organoleptik tahlillardan tashqari) kiritishi talabi bekor qilinadi; 
 muvofiqlikni baholash organlari xodimlarini sifat bo‘yicha ekspert-auditorlikka attestatsiyadan o‘tkazish va sertifikatlashtirish majburiy talablari bekor qilinadi;
 qonunchilik hujjatlarida muvofiqlikni baholash xizmatlarini ko‘rsatish uchun yagona idoralarni belgilashga (mudofaa va davlat xavfsizligini ta’minlash maqsadlaridan tashqari) yo‘l qo‘yilmaydi.
 7. Quyidagilarga:
 Standartlar institutiga xalqaro standartlashtirish tashkilotlari va xorijiy davlatlarning standartlashtirish idoralarining qoidalari va shartnomalariga muvofiq, xalqaro va xorijiy davlatlar standartlarini respublikada tarqatishga va ushbu tashkilotlarga badallarni to‘lab berishga;
 Standartlar instituti va Milliy metrologiya institutiga ilmiy-texnik loyihalar rahbarligiga ilmiy darajaga ega xodimlarni (fan nomzodlari, falsafa doktorlari (PhD), fan doktorlari (DSc) fuqarolik-huquqiy shartnomalar asosida jalb etishga ruxsat berilsin.
 8. Investitsiyalar va tashqi savdo vazirligining standartlashtirish, muvofiqlikni baholash, akkreditatsiya va metrologiya sohasida faoliyat yurituvchi xodimlarga oylik ish haqi to‘lanishida, tegishli yo‘nalish bo‘yicha 7-ilovada keltirilgan xalqaro va xorijiy tashkilotlarning bilim darajasini tasdiqlovchi sertifikatiga ega bo‘lganda uning amal qilishi davrida, biroq 2 yildan ko‘p bo‘lmagan muddat davomida, oylik maoshiga nisbatan — 20 foiz, ekspert sifatida ro‘yxatga olinganda oylik maoshiga nisbatan — 40 foiz miqdorida qo‘shimcha ustama haq to‘lash tizimini joriy etish haqidagi taklifiga rozilik berilsin.
 9. O‘zbekiston Respublikasi Davlat budjeti mablag‘lari hisobidan xarid qilinadigan etalonlar ro‘yxati 8-ilovaga muvofiq tasdiqlansin.
 Moliya vazirligi Davlat budjeti parametrlarini shakllantirishda mazkur qarorning 8-ilovasida qayd etilgan yillarda etalonlar va yuqori aniqlikdagi o‘lchash vositalarini xarid qilish uchun zarur bo‘lgan mablag‘larni nazarda tutsin.
 10. O‘zbekiston Respublikasi Prezidenti Administratsiyasi huzuridagi Iqtisodiy tadqiqotlar va islohotlar markazi Texnik jihatdan tartibga solish agentligi bilan birgalikda 2022-yil 1-yanvarga qadar standartlarning yalpi ichki mahsulot o‘sishiga va tashqi savdo aylanmasiga ijobiy ta’sirini baholash bo‘yicha uslubiy qo‘llanmani xorijiy ekspertlarni jalb etgan holda ishlab chiqsin.
 11. O‘zbekiston Respublikasining yillik investitsiya dasturlarini shakllantirishda, respublikada sinov imkoniyatlari mavjud bo‘lmagan yo‘nalishlar bo‘yicha, o‘zlashtirilayotgan yangi mahsulotlarning xalqaro talablarga muvofiqligini tasdiqlashni ta’minlaydigan sinov laboratoriyalarini tashkil etishni investitsiya loyihalari doirasida yoki alohida loyiha sifatida inobatga olish amaliyoti joriy etilsin.
 12. Texnik jihatdan tartibga solish agentligi:
 a) 2021-yil 1-avgustga qadar standartlashtirish sohasidagi normativ hujjatlarni xalqaro standartlar bilan yangilashni to‘liq yakunlasin. Bunda, ishlab chiqarish korxonalariga 2023-yil 1-yanvarga qadar yangi standartlarga o‘tish muddati belgilansin va amaldagi standartlardan foydalanishga ruxsat berilsin;
 b) 2021-yil 1-noyabrga qadar inson omilini kamaytirish maqsadida Texnik jihatdan tartibga solish agentligi va uning tizimidagi tashkilotlar tomonidan ko‘rsatiladigan xizmatlarni axborot-kommunikatsiya texnologiyalari orqali to‘liq avtomatlashtirish choralarini ko‘rsin;
 v) xorijiy davlatlarning texnik jihatdan tartibga solish sohasida faoliyat olib boruvchi yetakchi tashkilotlarida Texnik jihatdan tartibga solish agentligi va uning tizim tashkilotlari mutaxassislarini o‘qitish va malakasini oshirib borish bo‘yicha samarali tizimni joriy etsin;
 g) manfaatdor vazirlik va idoralar bilan birgalikda ikki oy muddatda Vazirlar Mahkamasiga:
 Texnik jihatdan tartibga solish agentligi to‘g‘risidagi va Texnik jihatdan tartibga solish, standartlashtirish, sertifikatlashtirish va metrologiya sohasida davlat nazorati departamenti to‘g‘risidagi nizom loyihalarini;
 O‘zbekiston Respublikasining “Mahsulot va xizmatlarni sertifikatlashtirish to‘g‘risida”gi, “Muvofiqlikni baholash to‘g‘risida”gi va “Texnik jihatdan tartibga solish to‘g‘risida”gi amaldagi qonunlari normalarini o‘z ichiga oluvchi yangi “Texnik jihatdan tartibga solish to‘g‘risida”gi Qonun loyihasini, shuningdek, yangi tahrirdagi “Standartlashtirish to‘g‘risida”gi va “Muvofiqlikni baholash organlarini akkreditatsiyadan o‘tkazish to‘g‘risida”gi qonun loyihalarini kiritsin;
 d) sanoat tarmoqlarida tashkil etiladigan laboratoriyalarni xalqaro akkreditatsiyadan o‘tkazishga ko‘maklashsin.
 13. O‘zbekiston Respublikasi Prezidentining ayrim qarorlariga 9-ilovaga muvofiq o‘zgartirish va qo‘shimchalar kiritilsin.
 14. Texnik jihatdan tartibga solish agentligi manfaatdor vazirlik va idoralar bilan birgalikda ikki oy muddatda mazkur qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 15. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Bosh vazirining o‘rinbosari S.U. Umurzakov zimmasiga yuklansin.
 1. Xalqaro standartlarni qabul qilish va milliy standartlarni xalqaro talablar bilan uyg‘unlashtirish.
 2. Profilaktika tadbirlarini onlayn tarzida hamda joyiga chiqqan holda o‘tkazish.
 3. Texnik jihatdan tartibga solish, muvofiqlikni baholash va metrologiya sohasida faoliyat ko‘rsatayotgan kadrlar malakasini oshirish.
 4. Texnik jihatdan tartibga solish sohasidagi normativ hujjatlarni ishlab chiqish va tasdiqlash.
 5. Qiyoslash laboratoriyalarini modernizatsiya qilish.
 6. Texnik jihatdan tartibga solish sohasida ko‘rsatilayotgan xizmatlarni raqamlashtirish maqsadida axborot tizimlarini joriy qilish.
 7. Milliy texnik qo‘mitalarning xalqaro tashkilotlar texnik qo‘mitasiga a’zoligini ta’minlash.
 8. Ishlab chiqaruvchi tashkilotlar tomonidan xalqaro standartlarga muvofiq sifat menejment tizimlarini joriy etish.
 1. Xalqaro standartlashtirish tashkiloti (ISO);
 2. Xalqaro elektr texnika komissiyasi (IEC);
 3. Sertifikatlangan auditorlarning xalqaro reyestri (IRCA);
 4. Maqbul qishloq xo‘jaligi amaliyoti (GLOBAL G.A.P.);
 5. Yevropa standartlashtirish qo‘mitasi (CEN);
 6. Yevropa elektrotexnika standartlashtirish qo‘mitasi (CENELEC);
 7. Yevropa telekommunikatsiya standartlari instituti (ETSI);
 8. Xalqaro akkreditatsiya qilish forumi (IAF);
 9. Xalqaro laboratoriyalarni akkreditatsiya qilish tashkiloti (ILAC);
 10. Akkreditatsiya bo‘yicha Osiyo-Tinch okeani hamkorligi (ARAS);
 11. Qonunchilik metrologiyasi xalqaro tashkiloti (OIML);
 12. Xalqaro tarozi va o‘lchovlar byurosi (BIPM);
 13. Davlat metrologiya muassasalarining Yevroosiyo hamkorligi (KOOMET);
 14. Osiyo-Tinch okeani metrologiya dasturi (APMP).
 1. O‘zbekiston Respublikasi Prezidentining 2018-yil 30-martdagi “Muvofiqlikni baholash organlarini akkreditatsiya qilish tizimini yanada takomillashtirish chora-tadbirlari to‘g‘risida” PQ-3643-son qarorida:
 a) 3-band va qarorga ilova o‘z kuchini yo‘qotgan deb hisoblansin;
 b) 4-bandning beshinchi xatboshisi quyidagi tahrirda bayon etilsin:
 “Markaz direktori manfaatdor vazirliklar, idoralar, nodavlat tashkilotlar vakillari, tadbirkorlik subyektlari va jismoniy shaxslar orasidan tashkil etiladigan Akkreditatsiya bo‘yicha kengashning tavsiyasiga ko‘ra O‘zbekiston texnik jihatdan tartibga solish agentligi bosh direktori tomonidan lavozimga tayinlanadi va lavozimdan ozod etiladi”; 
 v) 5-bandning ikkinchi xatboshisi quyidagi tahrirda bayon etilsin: 
 “Markazning tuzilmasini va shtatlarini tasdiqlash”. 
 2. O‘zbekiston Respublikasi Prezidentining 2018-yil 29-iyundagi “O‘zbekiston Respublikasining tashqi iqtisodiy faoliyatini yanada tartibga solish hamda bojxona-tarif jihatdan tartibga solish tizimini takomillashtirish chora-tadbirlari to‘g‘risida” PQ-3818-son qarorining 3-bandida:
 uchinchi xatboshi chiqarib tashlansin;
 to‘rtinchi-beshinchi xatboshilar tegishincha uchinchi-to‘rtinchi xatboshilar deb hisoblansin.
 3. O‘zbekiston Respublikasi Prezidentining 2018-yil 12-dekabrdagi “Texnik jihatdan tartibga solish, standartlashtirish, sertifikatlashtirish va metrologiya tizimlarini yanada rivojlantirish chora-tadbirlari to‘g‘risida” PQ-4059-son qarorida:
 a) 7-bandda:
 ikkinchi xatboshi chiqarib tashlansin;
 uchinchi-to‘rtinchi xatboshilar tegishincha ikkinchi-uchinchi xatboshilar deb hisoblansin;
 b) 11-bandning birinchi xatboshisida “O‘zstandart” agentligi qoshida Texnik jihatdan tartibga solish, standartlashtirish, sertifikatlashtirish va metrologiya sohasidagi qonunchilik talablariga rioya qilinishini ta’minlash departamenti” so‘zlari “O‘zbekiston texnik jihatdan tartibga solish agentligining Texnik jihatdan tartibga solish, standartlashtirish, sertifikatlashtirish va metrologiya sohasida davlat nazorati departamenti” so‘zlari bilan almashtirilsin;
 v) 12-bandda:
 birinchi xatboshida ““O‘zstandart” agentligi huzuridagi Standartlashtirish, sertifikatlashtirish va texnik jihatdan tartibga solish ilmiy-tadqiqot instituti” so‘zlari “O‘zbekiston texnik jihatdan tartibga solish agentligining O‘zbekiston standartlar instituti” so‘zlari bilan almashtirilsin;
 ikkinchi va uchinchi xatboshilarda tegishli kelishikdagi “Standartlashtirish, sertifikatlashtirish va texnik jihatdan tartibga solish ilmiy-tadqiqot instituti” so‘zlari tegishli kelishikdagi “O‘zbekiston standartlar instituti” so‘zlari bilan almashtirilsin;
 g) 13-bandda: 
 ikkinchi-uchinchi xatboshilar chiqarib tashlansin;
 to‘rtinchi — oltinchi xatboshilar tegishincha ikkinchi — to‘rtinchi xatboshilar deb hisoblansin va quyidagi tahrirda bayon etilsin:
 “O‘zbekiston texnik jihatdan tartibga solish agentligining Texnik jihatdan tartibga solish, standartlashtirish, sertifikatlashtirish va metrologiya sohasida davlat nazorati departamenti tuzilmasi 8-ilovaga muvofiq;
 O‘zbekiston texnik jihatdan tartibga solish agentligining Texnik jihatdan tartibga solish, standartlashtirish, sertifikatlashtirish va metrologiya sohasida davlat nazorati departamentining Qoraqalpog‘iston Respublikasi, viloyatlar va Toshkent shahridagi bo‘limlari davlat inspektorlarining cheklangan soni 9-ilovaga muvofiq tasdiqlansin.
 O‘zbekiston Respublikasi Davlat budjeti mablag‘lari hisobidan moliyalashtiriladigan Agentlik boshqaruv xodimlarining cheklangan soni 153 nafar, shu jumladan markaziy apparati — 66 nafar etib belgilansin”.
 d) 14-bandda:
 beshinchi xatboshi quyidagi tahrirdagi beshinchi va oltinchi xatboshilar bilan almashtirilsin:
 “Agentlik va Departamentning yuqori malakali, tashabbuskor xodimlariga O‘zbekiston texnik jihatdan tartibga solish agentligining rivojlantirish maxsus jamg‘armasi mablag‘lari hisobidan mehnatga haq to‘lash fondining ikki baravari miqdorigacha qo‘shimcha haq to‘lash, mukofotlash va boshqa rag‘batlantirish tusidagi hamda kompensatsiya to‘lovlarni amalga oshirish;
 Departament xodimlariga qo‘shimcha haq, mukofot va boshqa rag‘batlantirish tusidagi hamda kompensatsiya to‘lovlarini to‘lash uchun O‘zbekiston texnik jihatdan tartibga solish agentligining rivojlantirish maxsus jamg‘armasiga kelib tushayotgan mablag‘larning 20 foizigacha miqdorini Departamentning budjetdan tashqari rivojlantirish jamg‘armasiga o‘tkazish”;
 oltinchi xatboshi yettinchi xatboshi deb hisoblansin;
 e) 5, 6 va 7-ilovalar o‘z kuchini yo‘qotgan deb hisoblansin;
 j) 8-ilova quyidagi tahrirda bayon etilsin: 
 z) 9-ilova quyidagi tahrirda bayon etilsin:
 4. O‘zbekiston Respublikasi Prezidentining 2019-yil 14-yanvardagi PQ-4112-son qarori bilan tasdiqlangan Ustav kapitalidagi davlat aksiya paketlari (ulushlari) Davlat aktivlarini boshqarish agentligiga beriladigan xo‘jalik jamiyatlari ro‘yxatining 3-pozitsiyasi chiqarib tashlansin.
 5. O‘zbekiston Respublikasi Prezidentining 2019-yil 28-yanvardagi “O‘zbekiston Respublikasi Investitsiyalar va tashqi savdo vazirligi faoliyatini tashkil etish to‘g‘risida” PQ-4135-son qarorining 7-bandi:
 quyidagi mazmundagi ikkinchi xatboshi bilan to‘ldirilsin:
 “Vazirlik “O‘zbekekspertiza” AJ aksiyalarining davlat paketlari bo‘yicha aksiyador vazifasini amalga oshiradi”;
 ikkinchi — oltinchi xatboshilar tegishincha uchinchi — yettinchi xatboshilar deb hisoblansin.
 6. O‘zbekiston Respublikasi Prezidentining 2021-yil 22-fevraldagi “Zargarlik sanoatini yanada rivojlantirish uchun qulay shart-sharoitlar yaratish chora-tadbirlari to‘g‘risida” PQ-4998-son qarorining 11-bandi quyidagi tahrirda bayon etilsin:
 “11. Belgilansinki, 2023-yil 1-yanvarga qadar zargarlik buyumlari ishlab chiqaruvchilarning xalqaro ko‘rgazmalarda ishtirok etish bilan bog‘liq xarajatlari Investitsiyalar va tashqi savdo vazirligi huzuridagi Eksportni rag‘batlantirish agentligi tomonidan kompensatsiya qilinadi.
 Tashqi savdo, investitsiyalar, mahalliy sanoatni rivojlantirish va texnik jihatdan tartibga solish masalalari bo‘yicha Hukumat komissiyasiga mazkur bandda nazarda tutilgan kompensatsiya berishning vaqtinchalik tartibini tasdiqlash vakolati berilsin”.
 7. O‘zbekiston Respublikasi Prezidentining 2021-yil 2-martdagi “Elektrotexnika sanoatini yanada rivojlantirish va mahalliy mahsulotlarning raqobatbardoshligini oshirishga doir qo‘shimcha chora-tadbirlar to‘g‘risida” PQ-5011-son qarori 7-bandining to‘rtinchi xatboshisi quyidagi tahrirda bayon etilsin:
 “eksport qiluvchi elektrotexnika sanoati korxonalari tomonidan tovarlar ular bo‘yicha to‘lovlarni kechiktirib to‘lash sharti bilan eksport qilinganda, ularning aylanma mablag‘larini to‘ldirish uchun revolver kreditlarni moliyalashtirishga Eksportni rag‘batlantirish agentligi tomonidan tijorat banklariga moliyaviy resurslar taqdim etiladi. Bunda, ushbu resurslar hisobidan kreditlar to‘lovlar kechiktirilgan muddatga va eksport qilinayotgan mahsulotlar qiymati miqdorida, biroq 3 million AQSh dollari ekvivalentidan ko‘p bo‘lmagan miqdorda yillik 4 foizli stavka (shundan, 2 foizi bank marjasi) bilan ajratiladi”.